संप्रेक्षण गृह में जल्द होगी काउंसलर की नियुक्ति
शहर के संप्रेक्षण गृह में जल्द काउंसलर समेत दूसरी नियुक्तियां होंगी। राज्य स्तर पर इसकी पहल शुरू हो गई है। महिला बाल विकास विभाग के अधिकार का दावा है कि जितनी जल्द हो सके इसके लिए पहल शुरू होगी, ताकि यहां बंद नाबालिग आरोपियों की कांउसिलिंग शुरू हो और उनके आचरण काे सुधार उन्हें समाज में भेजा जाए। उन्होंने बताया कि दूसरे रिक्त पदों पर भर्ती के लिए वेकेंसी निकाली गई है। सब-कुछ ठीक रहा तो जल्द इनकी नियुक्तियां हो जाएंगी।
डीबी स्टार टीम ने खबर में बताया था कि शहर के संप्रेक्षण गृह यानी कि बाल सुधार केंद्र में 67 नाबालिग आरोपी बंद हैं। इनमें हत्या के 20, चोरी के 24 और दुष्कर्म के 11 आरोपी हैं, जिन्हें बिना काउंसिलिंग समाज की मुख्यधारा में लौटना पड़ेगा। दरअसल, पिछले सात महीने से यहां कोई काउंसलर है, जिसके चलते काउंसिलिंग ठप है। दूसरा पहलू यह भी कि ये आरोपी केवल समय काट रहे हैं, जिन्हें अपराध नहीं करने या दूसरी ओर प्रेरित करने जैसी बातें नहीं सिखाई जा रही है। यही वजह है कि इन्हें जिस रूप में यहां लाया गया, उसी में उन्हें समाज में भेज दिया जाएगा। इधर, अधिकारी काउंसलर के लिए चिट्ठी चलने की बात कह रहे हैं, पर अपाइनमेंट कब तक होगा, इसका जवाब किसी के पास नहीं है। सरकार ने दुष्कर्म के मामलों में नाबालिग की रिहाई को लेकर उम्र की समय-सीमा तो घटा दी गई है, लेकिन संप्रेक्षण गृह और बाल सुधार गृह जैसी संस्थाओं में स्टाॅफ, काउंसलर और दूसरी सहूलियतों को पूरा करने की ओर ध्यान नहीं है। बिलासपुर के संप्रेक्षण गृह में चार जिले बिलासपुर, मुंगेली, जांजगीर-चांपा और कोरबा के बाल आरोपी बंद हैं। मई 2015 में यहां पदस्थ काउंसलर रिटायर्ड हो चुका है। इनके बाद नियुक्ति की प्रक्रिया नहीं बढ़ाई गई है। इनकी सभी सुधार गृह में नियुक्ति सरकारी प्रावधानों का हिस्सा है, पर इसका पालन कम स्थानों पर हो रहा है। इसके चलते बिना परिपक्व आरोपी संप्रेक्षण गृह से छूटकर दोबारा समाज का रुख करेंगे। ऐसा नहीं है कि जिम्मेदार अधिकारियों को इसकी जानकारी नहीं हो। खबर के बाद सरकार ने इस दिशा में पहल करनी शुरू कर दी है। इसमें जल्द नियुक्ति करने का दावा किया जा रहा है।
वेकेंसी निकाली गई है, जल्द भर्ती करेंगे
संप्रेक्षण गृह के विभिन्न पदों के लिए वेकेंसी निकाली गई है। इसमें काउंसलर के पद भी शामिल हैं। सब-कुछ ठीक रहा तो आने वाले दिनों में जल्द इन पदों पर नियुक्ति होगी। इससे नाबालिग आरोपियों की काउंसिलिंग और दूसरे स्टाफ के काम का बोझ कम होगा।’’ -आनंद प्रकाश किस्पोट्टा, अधिकारी, महिला बाल विकास विभाग
पहले भी हुए थे प्रयास
शासन ने यहां विभिन्न पदोें में भर्ती के लिए विज्ञापन जारी किया है। गौरतलब है कि संप्रेक्षण गृह में बरसों से स्टाफ की कमी है, जिसके लिए पहले भी प्रयास हुए थे। फिलहाल यहां पदस्थ कुछ कर्मचारी समाज कल्याण विभाग के हैं। तकरीबन साल भर पहले संप्रेक्षण गृह इन्हीं के अधीन था, जिसके बाद नई नियुक्ति नहीं हुई और सब-कुछ जस का तस चलता रहा। नई भर्तियों के बाद यहां काम के बोझ तले दबे कर्मचारियों को राहत मिलने की उम्मीद है।
26 दिसंबर को प्रकाशित खबर।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva